**Arheologie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adun cuvintele bătrâne

Uitate chiar de amintire

Că poate-oi fi în stare mâine

Să le păstrez pentru citire.

Le scot din umbre și din stele,

De prin uitarea abătută,

Din sângele-mi în care ele

Trăiesc în așteptare mută.

Adeseori le-ascult ecoul

În fremătările de file

Și vrând să le-adaptez cu noul

Le port în piept prin nopți și zile.

Le iau din marginea de drumuri

Unde sunt grosolan brâncite

De alergări după consumuri

Veșnic flămânde și grăbite.

Care în calculele minții

Străine fraze doar repetă

Și nu le-ar desluși părinții

Ca pe-un țâșnit din eprubetă.

Descopăr limba mea străbună

De papagali disprețuită

S-o simt că-n mine încă sună

Cu-atâtea secole trăită.

Vreau să aud din vechi povața

Ce mii și mii de ani e vie

Ca să păstrez în mine viața

Cu aripi vii de Poezie.

Victor Bragagiu